Minn informazzjoni li kisbet il-gazzetta KullĦadd jirriżulta li l-entità governattiva ta' SportMalta investiet madwar €120,000 f'tisbiħ u manutenzjoni tal-warm-up track fil-Marsa wara li dan ix-xogħol kien ilu jiġi mwiegħed ħames snin mill-amministrazzjoni preċedenti u qatt ma sar xejn. Kien proprju dan il-Gvern li ħass il-bżonn li jsir dan l-investiment li tant kien ilu mistenni minn għadd kbir ta' atleti. Saru diversi xogħlijiet Din il-warm-up track hija strippa twila 140 metru u kif jixhed anke isimha, tintuża sabiex l-atleti jħejju ruħhom sew fiżikament qabel tibda xi kompetizzjoni sportiva. SportMalta mhux biss biddlet l-art kollha tat-trakka imma wkoll sar xogħol madwar l-istrippa. Fil-fatt, fost xogħlijiet oħrajn, tneħħa l-ħaxix ħażin li kien idawwar l-istrippa u sar landscaping ġdid, dan flimkien ma' sistema ġdida ta' gutters intiżi għall-ilma tax-xita. Minbarra dan kollu, tranġat ukoll ix-xibka li ddawwar it-trakka u sar rikondizzjonament tal-long jump sand pit, biex issa dan jista' jerġa' jibda jintuża mill-ġdid mingħajr ebda periklu ta' xejn għall-benefiċċju tal-atleti kollha. 5 snin ta' wegħdi vojta Kienet ħasra kbira li din il-faċilità tħalliet fi stat ta' abbandun u kienet suġġetta biss għall-wegħdi li qatt ma twettqu mill-amministrazzjoni preċedenti. Aktar u aktar minħabba l-fatt li din il-faċilità, tul iż-żminijiet, laqgħet fiha bosta kompetizzjonijiet internazzjonali fosthom il-Logħob tal-Pajjiżi ż-Żgħar, u anki ttellgħu għadd ta' field u track events. Ta' min wieħed isemmi l-fatt li din il-faċilità għaddiet għand il-Malta Amateur Athletics Association (MAAA) fl-2009 u dawn, fost l-oħrajn, kellhom jieħdu ħsieb il-manutenzjoni tal-faċilità nnifisha. Minħabba l-fatt li din il-faċilità kienet waslet biex isirilha tisbiħ u manutenzjoni, SportMalta ħasset il-bżonn li tagħti din l-assistenza finanzjarja lill-MAAA biex isiru x-xogħlijiet meħtieġa fuq din il-faċilità, li hija l-fulkru tal-isport tal-atletika, biex fl-aħħar mill-aħħar l-atleti nfushom jkunu moqdija aħjar. Din il-gazzetta tista' tikkonferma wkoll li dan huwa biss il-bidu tax-xogħlijiet li maħsuba li se jsiru fil-faċilitajiet sportivi fil-Marsa, hekk kif fiż-żmien li ġej mistenni jingħata bidu għal aktar xogħlijiet u proġetti. Binja li tħalliet nofs leħja Intant, aktar kmieni din il-ġimgħa fil-Parlament, il-Ministru għall-Edukazzjoni u x-Xogħol Evarist Bartolo qal li l-binja nofs leħja li hemm bil-bidu tal-kumpless sportiv tal-Marsa ilha s-snin ġebel u saqaf, tant li serviet biex fiha kienu jorqdu għadd ta' persuni billejl, fosthom immigranti li kienu jgħixu fiċ-ċentru miftuħ tal-Marsa. Għal xi żmien il-binja ngħalqet. Il-Ministru Bartolo sostna wkoll li minkejja wegħdi li kienet se titlesta u jitkompla x-xogħol, sa issa 13-il sena wara li bdiet tinbena għadha ġebel u saqaf. Prattikament li ġara kien li Gvern Nazzjonalista beda jibni l-binja iżda mbagħad ma kienx hemm flus biex ikompliha. Fl-aħħar nett, huwa temm jgħid li l-maniġment preżenti ta' SportMalta inkariga periti biex jagħmlu disinn ġdid għal din il-binja bi pjan li tinfetaħ sal-aħħar tas-sena 2017. Bħalissa ghaddejjin bil-preparamenti sabiex jitlestew il-pjanti halli tkun irrangata il-binja vojta li thalliet mitluqa u li qatt ma ntuzat ftit qabel l-istess track. Mal-pjanijiet hemm inkluz wkoll il-binja li nbniet fl-1903 u li bhalissa tintuza minn xi assocjazzjonijiet, kif ukoll mill-amministrazzjoni ta' SportMalta. sportMalta ser tibqa tahdem sabiex l-atleti Maltin jkollhom facilitajiet ta' livell kif jixraqilhom.